**ЗАКОН**

**О ИЗМЈЕНАМА И ДОПУНАМА ЗАКОНА**

**О МЕТРОЛОГИЈИ У РЕПУБЛИЦИ СРПСКОЈ**

Члан 1.

У Закону о метрологији у Републици Српској („Службени гласник Републике Српске“, број 33/16), у члану 9. ријечи: „Савјет за метрологију Републике Српске (у даљем тексту: Савјет)“ бришу се.

Члан 2.

Члан 12. брише се.

Члан 3.

Члан 13. брише се.

Члан 4.

У члану 15. у ставу 4. ријеч: „испитивању“ замјењује се ријечју: „одобрењу“.

Члан 5.

У члану 24. став 1. мијења се и гласи:

„(1) У случају сумње у исправност верификованог мјерила, заинтересовано лице може контролни преглед мјерила и издавање извјештаја тражити од Завода.“

Члан 6.

У члану 25. у ставу 4. ријечи: „Привредни субјекти и физичка лица“ замјењују се ријечима: „Власници или корисници мјерила“.

Члан 7.

Назив члана и члан 29. мијењају се и гласе:

„Суспензија и укидање рјешења о овлашћивању

Члан 29.

(1) Директор Завода доноси рјешење о суспензији или укидању овлашћења ако се приликом надзора утврди да је овлашћено тијело престало да испуњава прописане услове, као и у случају обављања послова верификације мјерила супротно одредбама овог закона и других прописа у области метрологије.

(2) Рјешење о овлашћивању суспендује се ако је овлашћено тијело учинило једну од сљедећих неправилности:

1) верификовало мјерило које не посједује одобрење типа,

2) верификовало мјерило које није у складу са одобреним типом (преправљано мјерило),

3) обавило прву верификацију мјерила за које је истекло одобрење типа,

4) касни у достављању евиденције о верификованим мјерилима,

5) достави Заводу нетачне или непотпуне евиденције о верификованим мјерилима,

6) верификовало мјерила са еталонима који нису калибрисани,

7) не води записник о прегледу мјерила током верификације мјерила,

8) касни или не уплаћује у буџет износе, у складу са прописом којим се уређују висине накнаде за послове у области законске метрологије и

9) у прописаном времену не достави Заводу промјене од значаја за верификацију мјерила.

(3) Прије доношења рјешења о суспензији, овлашћено лице Завода може записнички да одреди рок, од највише 15 дана, за отклањање недостатака.

(4) Максималан период трајања суспензије је шест мјесеци од дана доношења рјешења о суспензији.

(5) Током трајања суспензије, овлашћеном тијелу није дозвољено да обавља послове верификације мјерила и дужно је доставити Заводу све задужене а неупотријебљене жигове.

(6) Рјешење о овлашћивању укида се ако је овлашћено тијело учинило једну од сљедећих неправилности:

1) обављало послове верификације мјерила током трајања суспензије,

2) није отклонило утврђене неправилности до истека суспензије,

3) не врати Заводу све задужене а неупотријебљене жигове, осим у случају више силе,

4) издало републичке жигове другим особама које нису запослене у овлашћеном тијелу,

5) не користи прописане жигове у поступку верификације мјерила и

6) понови неправилност због које је раније било суспендовано.

(7) Рјешења из ст. 2. и 6. овог члана су коначна и против њих се може покренути управни спор.

(8) Овлашћено тијело којем је укинуто рјешење о овлашћивању не може поднијети нови захтјев за овлашћивање у року од двије године од дана правоснажности рјешења о укидању.

(9) Рјешење о овлашћивању престаје да важи по сили закона, у сљедећим случајевима:

1) престанком важења акта о акредитацији или

2) утврђивањем престанка рада и брисањем овлашћеног тијела из евиденције органа код којег је регистровано.

(10) Ако рјешење о овлашћивању престане да важи по основу из става 9. тачка 1) овог члана, нема временског ограничења за подношење новог захтјева за овлашћивање.

(11) Завод брише овлашћено тијело из регистра овлашћених тијела у случају укидања или престанка важења по сили закона рјешења о овлашћивању.“

Члан 8.

У члану 30. став 3. мијења се и гласи:

„(3) Овлашћено тијело доставља Заводу податке из евиденције из става 1. овог члана најкасније до десетог у мјесецу за претходни мјесец.“

Члан 9.

У члану 32. у ставу 4. послије ријечи: „Завод“ додаје се запета и ријечи: „у сарадњи са Министарством,“.

У ставу 5. послије ријечи: „Завод“ додаје се запета и ријечи: „у сарадњи са Министарством,“.

У ставу 8. послије ријечи: „Завод“ додаје се запета и ријечи: „у сарадњи са Министарством,“.

У ставу 10. број: „2019.“ замјењује се бројем: „2022.“, као и у цијелом тексту Закона.

Члан 10.

У члану 34. у ставу 1. у тачки 2) послије ријечи: „мјерила“ ријеч: „и“ брише се и додаје запета.

У тачки 3) послије ријечи: „мјерила“ додаје се запета и нова тачка 4) која гласи:

„4) захтјеву за верификацију мјерила“.

Став 3. мијења се и гласи:

„(3) Образована лабораторија доставља Заводу податке из евиденције из става 1. овог члана најкасније до десетог у мјесецу за претходни мјесец.“

Члан 11.

У члану 37. у ставу 1. у тачки 5) послије ријечи: „употреби“ додају се ријечи: „и на захтјев Завода достави податке из евиденције“.

Члан 12.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-171/20 ПРЕДСЈЕДНИК

Датум: 20. фебруар 2020. године НАРОДНЕ СКУПШТИНЕ

Недељко Чубриловић